**2017 წლის თურქეთის სამეცნიერო და ტექნოლოგიური კვლევის საბჭოსა (TUBITAK) და სსიპ – შოთა რუსთაველის საქართველოს ეროვნული სამეცნიერო ფონდის ერთობლივი სამეცნიერო საგრანტო კონკურსის**

**პროგრამა და პირობები**

**მუხლი 1. ზოგადი დებულებანი**

1. თურქეთის სამეცნიერო და ტექნოლოგიური კვლევის საბჭოსა (TUBITAK) და სსიპ – შოთა რუსთაველის საქართველოს ეროვნული სამეცნიერო ფონდის (შემდგომში - ფონდი) ერთობლივი სამეცნიერო საგრანტო კონკურსის პროგრამა და პირობები არეგულირებს თურქეთის სამეცნიერო და ტექნოლოგიური კვლევის საბჭოსა (TUBITAK) და სსიპ – შოთა რუსთაველის საქართველოს ეროვნული სამეცნიერო ფონდის ერთობლივი სამეცნიერო საგრანტო კონკურსის გამართვის, გრანტის გაცემისა და პროექტების განხორციელების მონიტორინგის საკითხებს.

2. თურქეთის სამეცნიერო და ტექნოლოგიური კვლევის საბჭოსა (TUBITAK) და სსიპ – შოთა რუსთაველის საქართველოს ეროვნული სამეცნიერო ფონდის ერთობლივი სამეცნიერო საგრანტო კონკურსის მიზანია მეცნიერების სფეროში საქართველოსა და თურქეთს შორის თანამშრომლობის გაღრმავება უმაღლესი საგანმანათლებლო დაწესებულებებისა და სამეცნიერო-კვლევითი ცენტრების მეცნიერთა ჯგუფებს შორის თანამშრომლობის ხელშეწყობის - ერთობლივი სამეცნიერო-კვლევითი პროექტების განხორციელების გზით.

3. 2017 წლის კონკურსი ითვალისწინებს საგრანტო დაფინანსებას ერთობლივი კვლევითი პროექტების განსახორციელებლად.

**მუხლი 2. კონკურსში მონაწილეობა და კონკურსის პირობები**

1. თურქეთის სამეცნიერო და ტექნოლოგიური კვლევის საბჭოსა (TUBITAK) და სსიპ – შოთა რუსთაველის საქართველოს ეროვნული სამეცნიერო ფონდის ერთობლივ სამეცნიერო საგრანტო კონკურსში მონაწილეობის მიზნით, 2018 წლის 15 თებერვლამდე, თურქეთის სამეცნიერო და ტექნოლოგიური კვლევის საბჭოს (TUBITAK) ელექტრონულ სისტემაში (მისამართზე uidb‐pbs.tubitak.gov.tr) ერთობლივი კვლევითი პროექტი ინგლისურ ენაზე უნდა წარადგინოს საქართველოს მოქალაქე მეცნიერთა ჯგუფმა და თურქეთის მეცნიერთა ჯგუფმა.

2. საქართველოს მოქალაქე მეცნიერთა ჯგუფმა ფონდის კანცელარიაში 2018 წლის 1 მარტის 15:00 საათამდე უნდა წარადგინოს:

ა) თურქეთის სამეცნიერო და ტექნოლოგიური კვლევის საბჭოს (TUBITAK) ელექტრონულ სისტემაში ინგლისურ ენაზე დარეგისტრირებული სრული საპროექტო წინადადების ასლი;

ბ) თურქეთის სამეცნიერო და ტექნოლოგიური კვლევის საბჭოს (TUBITAK) ელექტრონულ სისტემაში ინგლისურ ენაზე დარეგისტრირებული სრული საპროექტო წინადადების ქართულ ენაზე ნათარგმნი და თარჯიმანთა ბიუროს მიერ დამოწმებული ვერსია.

გ) თურქეთის სამეცნიერო და ტექნოლოგიური კვლევის საბჭოსა (TUBITAK) და სსიპ – შოთა რუსთაველის საქართველოს ეროვნული სამეცნიერო ფონდის 2017 წლის ერთობლივ სამეცნიერო საგრანტო კონკურსში მონაწილე პროექტის წარმომდგენ ქართველ მეცნიერთა განცხადება, რომელიც დადასტურებული უნდა იყოს საქართველოს მხრიდან პროექტის ხელმძღვანელის ხელმოწერით, ქართველ მეცნიერთა ჯგუფის ყველა წევრის ხელმოწერით (დანართი #2).

დ) პროექტის ხელმძღვანელისა და სხვა ძირითადი პერსონალის - საქართველოს მეცნიერთა ჯგუფის წევრთა პირადობის დამადასტურებელი და აკადემიური ხარისხის/სწავლის დამადასტურებელ დოკუმენტები (თუ აღნიშნული დოკუმენტი უცხოეთშია გაცემული, მას თან უნდა ერთვოდეს სსიპ - განათლების ხარისხის განვითარების ეროვნული ცენტრის მიერ გაცემული დოკუმენტი უცხოეთში მიღებული განათლების აღიარების შესახებ. საბჭოთა კავშირის არსებობის პერიოდში გაცემულ დოკუმენტს არ სჭირდება ქართული თარგმანი და აღიარება).

ე) პროექტში ჩართული ძირითადი პერსონალის პროფესიული ბიოგრაფიები (CV) (დანართი #3).

ვ) თანადაფინანსების არსებობის შემთხვევაში, პროექტის ხელმძღვანელმა ფონდში უნდა წარადგინოს თანადაფინანსების დამადასტურებელი წერილი თანხის მითითებით და შესაბამისად დამოწმებული იურიდიული პირის, ხელმძღვანელის, ან ფიზიკური პირის ხელმოწერით (დანართი #4).

ზ) თუ პროექტი წარმოადგენდეს სხვა საერთაშორისო პროექტით გათვალისწინებული კვლევის იმ დაუფინანსებელ ნაწილს, რომელიც საჭიროებს თანადაფინანსებას, ან აღნიშნული კვლევის გაგრძელებას, სავალდებულოა პროექტის ძირითადი პერსონალის წარმომადგენელმა ფონდის კანცელარიაში წარადგინოს აღნიშნული საერთაშორისო პროექტის ან კვლევის შესახებ დეტალური ინფორმაცია და საპროექტო წინადადების მნიშვნელობის/როლის განმარტება ზემოხსენებული საერთაშორისო პროექტთან ან კვლევასთან მიმართებით.

3. საკონკურსო დოკუმენტაციის ფონდში წარდგენა შესაძლებელი იქნება 2018 წლის 1 მარტის 15:00 საათამდე. ვადის დარღვევით შემოსული საკონკურსო დოკუმენტაცია ფონდში აღარ მიიღება.

4. ფონდი უფლებამოსილია, კონკურსის ნებისმიერ ეტაპზე კონკურსიდან მოხსნას პროექტები, რომლებიც არ შეესაბამება კონკურსის მიზნებისათვის დადგენილ მოთხოვნებს, ან შეიცავს ყალბ ინფორმაციას.

5. ერთობლივი კვლევითი პროექტის წარმდგენ ჯგუფებს უნდა ჰყავდეთ სამეცნიერო ხელმძღვანელი:

ა) საქართველოს მეცნიერთა ჯგუფს - საქართველოს მოქალაქე სამეცნიერო ხელმძღვანელი;

ბ) თურქეთის მეცნიერთა ჯგუფს - სამეცნიერო ხელმძღვანელი თურქეთიდან.

6. სასურველია პროექტში ახალგაზრდა მკვლევარ(ებ)ის ჩართულობა.

7. პროექტის სამეცნიერო ხელმძღვანელის სტატუსით კონკურსში მონაწილეობის უფლება აქვთ საქართველოს მოქალაქე დოქტორის, ან მასთან გათანაბრებული აკადემიური ხარისხის მქონე პირებს.

8. პროექტის ძირითადი პერსონალის სტატუსით კონკურსში მონაწილეობის უფლება აქვთ:

ა) მაგისტრანტებს, დოქტორანტებს, მაგისტრის ან მასთან გათანაბრებული აკადემიური ხარისხის მქონე პირებს;

ბ) დოქტორის, ან მასთან გათანაბრებული აკადემიური ხარისხის მქონე პირებს.

**მუხლი 3. საგრანტო კონკურსის ადმინისტრირება**

1. საქართველოს მხრიდან კონკურსის ადმინისტრირებასა და გრანტის გაცემას ახორციელებს ფონდი.

2. ფონდი უზრუნველყოფს:

ა) კონკურსის გამოცხადებას საქართველოს კანონმდებლობით დადგენილი წესითა და TUBITAK-სა და ფონდს შორის მეცნიერებისა და ტექნოლოგიის სფეროში თანამშრომლობის შესახებ ოქმით განსაზღვრული პერიოდულობით;

ბ) კომისიის მიერ პროექტების შეფასებისათვის აუცილებელი პროცედურების ადმინისტრირებას;

გ) TUBITAK-თან ერთად საუკეთესო პროექტების გამოვლენას და გამარჯვებული პროექტების დამტკიცებას;

დ) დამტკიცებული ერთობლივი პროექტის მონაწილე საქართველოს მეცნიერთა ჯგუფის დაფინანსებასა და პროექტების შესრულების მონიტორინგს საქართველოს განათლებისა და მეცნიერების მინისტრის 2016 წლის 9 ივნისის N55/ნ ბრძანების მე-13 მუხლის შესაბამისად.

3. TUBITAK უზრუნველყოფს:

ა) საპროექტო წინადადებების ელექტრონული ფორმატით მიღებას TUBITAK-ის ელექტრონულ სისტემაში - <http://uidb-pbs.tubitak.gov.tr/>

ბ) დამტკიცებული ერთობლივი პროექტის მონაწილე თურქეთის მეცნიერთა ჯგუფის დაფინანსებას.

გ) ფონდთან ერთად საუკეთესო პროექტების გამოვლენას და გამარჯვებული პროექტების დამტკიცებას.

**მუხლი 4. გრანტის პირობები და ფონდიდან მოთხოვნილი საგრანტო დაფინანსება**

1. ერთობლივი კვლევითი პროექტის ხანგრძლივობა არ უნდა აღემატებოდეს 24 თვეს. კვლევითი პროექტის ფარგლებში სამეცნიერო ვიზიტის ხანგრძლივობა ერთი მიმართულებით არ უნდა აღემატებოდეს წელიწადში 2 თვეს. შესაბამისად, კვლევითი ვიზიტების საერთო ხანგრძლივობა ორივე მიმართულებით არ უნდა აღემატებოდეს წელიწადში 4 თვეს.

2. საგრანტო დაფინანსება შეიძლება მოთხოვნილი იყოს შემდეგი სქემით:

ა) საკონკურსოდ წარდგენილი ერთობლივი კვლევითი პროექტისათვის ფონდიდან მოთხოვნილი ორწლიანი დაფინანსების ჯამური თანხა არ უნდა აღემატებოდეს 30 000 ლარს, ხოლო წლიური თანხა - 15 000 ლარს.

ბ) 12 თვემდე და 12 თვიანი პროექტის შემთხვევაში, ფონდიდან მოთხოვნილი დაფინანსება არ უნდა აღემატებოდეს 15 000 ლარს. ხოლო 12 თვეზე მეტი ხანგრძლივობის მქონე პროექტის შემთხვევაში, ფონდიდან მოთხოვნილი დაფინანსება არ უნდა აღემატებოდეს 30 000 ლარს.

3. პროექტი, შესაძლებელია, წარმოადგენდეს სხვა საერთაშორისო პროექტით გათვალისწინებული კვლევის იმ დაუფინანსებელ ნაწილს, რომელიც საჭიროებს თანადაფინანსებას, ან აღნიშნული კვლევის გაგრძელებას.

4. შესაძლებელია, ერთობლივ კვლევით პროექტს ჰქონდეს თანადაფინანსება. ასეთის არსებობის შემთხვევაში ფონდში წარმოდგენილი უნდა იყოს თანადაფინანსების დამადასტურებელი წერილი თანხის მითითებით და შესაბამისად დამოწმებული იურიდიული პირის, ხელმძღვანელის, ან ფიზიკური პირის ხელმოწერით.

5. ერთობლივი კვლევითი პროექტის დაფინანსება ხორციელდება საგრანტო ხელშეკრულებით განსაზღვრული პერიოდებით, რომლებიც შეესაბამება საგრანტო ხელშეკრულებით დადგენილ საანგარიშო პერიოდს. ყოველი საანგარიშო პერიოდის ბოლოს პროექტის ხელმძღვანელის მიერ ფონდს წარედგინება ფონდის მიერ დადგენილი ფორმების შესაბამისად მომზადებული პროექტის შესრულების ანგარიში, რომელიც მოიცავს პროგრამულ და ფინანსურ ნაწილს. ყოველი მომდევნო ტრანში გადაირიცხება წინა საანგარიშო პერიოდის შედეგების შესრულების შესახებ ფონდში წარდგენილი ანგარიშების განხილვის აქტის საფუძველზე.

6. პროექტის ფინანსური ანგარიშსწორების საკითხები რეგულირდება ფონდსა და გრანტის მიმღებებს შორის გაფორმებული საგრანტო ხელშეკრულებით.

7. ერთობლივი კვლევითი პროექტის დასრულების შემდეგ ფონდის მიერ გაცემული გრანტის სახსრებით შეძენილი ქონება საკუთრებაში რჩება საქართველოს მეცნიერთა ჯგუფს, მათ შორის წინასწარ გაფორმებული ხელშეკრულების მიხედვით.

**მუხლი 5. პროექტის ბიუჯეტი**

1. ერთობლივი კვლევითი პროექტის ბიუჯეტი შესაძლოა ითვალისწინებდეს ფონდისა და TUBITAK-ის ერთობლივი საგრანტო კონკურსის ბიუჯეტის კლასიფიკატორით (დანართი #5) განსაზღვრულ შემდეგ მუხლებს/ხარჯვით კატეგორიებს:

ა) ძირითადი პერსონალის საგრანტო დაფინანსება;

ბ) დამხმარე პერსონალის შრომის ანაზღაურება;

გ) მივლინება;

დ) საქონელი და მომსახურება;

ე) ძირითადი აქტივები.

2. გრანტის თანხებით დაუშვებელია უძრავი ქონების შეძენა/იჯარა, შენობა-ნაგებობის კაპიტალური რემონტი/რეკონსტრუქცია, ავტომანქანის/სხვა ავტოსატრანსპორტო საშუალებების შეძენა.

3. ქვეყნის გარეთ მივლინება შესაძლებელია განხორციელდეს მხოლოდ თურქეთში.

**მუხლი 6. კონკურსის ეტაპები**

კონკურსის ძირითადი ეტაპებია:

ა) კონკურსის გამოცხადება (2017 წლის ნოემბერი);

ბ) პროექტების რეგისტრირება TUBITAK-ის ელექტრონულ სისტემაში (2018 წლის 15 თებერვლამდე);

გ) ფონდის კანცელარიაში საჭირო დოკუმენტაციის წარდგენა (2018 წლის 1 მარტამდე);

დ)დამფინანსებელი მხარეების მიერ პროექტების კონკურსის პროგრამასა და პირობებთან შესაბამისობის დადგენა (2018 წლის აპრილი);

ე) ფონდისა და TUBITAK-ის მიერ პროექტების შეფასება (2018 წლის აპრილი-ივნისი);

ვ) რანჟირებული სიის შესაბამისად დასაფინანსებელად შერჩეული პროექტების დამტკიცება ფონდის გენერალური დირექტორის მიერ (2018 წლის ივნისი);

ზ) საგრანტო ხელშეკრულებების გაფორმება (2018 წლის ივლისი).

**მუხლი 7. პროექტების შეფასება**

1. ერთობლივი კვლევითი პროექტების საგრანტო კონკურსის ფარგლებში შეფასდება მხოლოდ ერთობლივად წარდგენილი პროექტები.

2. დაფინანსდება მხოლოდ ფონდისა და TUBITAK-ის მიერ ერთობლივად შერჩეული და დამტკიცებული პროექტები.

3. ფონდის გენერალური დირექტორის ინდივიდუალური ადმინისტრაციულ-სამართლებრივი აქტით შექმნილი ერთობლივი კომისია აფასებს კონკურსის მოთხოვნებთან შესაბამისობაში მყოფ რეგისტრირებულ პროექტებს საქართველოს განათლებისა და მეცნიერების მინისტრის 2016 წლის 9 ივნისის N55/ნ ბრძანებით დადგენილი შეფასების კრიტერიუმების მიხედვით.

4. ფონდი უფლებამოსილია, პროექტების შესაფასებლად მოიწვიოს დამოუკიდებელი ექსპერტები.

5. ფონდი, ერთობლივი კომისიის შეფასებისა და TUBITAK-თან შეთანხმების საფუძველზე, ამტკიცებს დასაფინანსებლად შერჩეულ პროექტებს.

6. ერთობლივი კომისიისაგან მიღებული შეფასებების საფუძველზე, გენერალური დირექტორი უფლებამოსილია გამოყოს სათადარიგო პროექტები, რომლებიც ჩაენაცვლება გამარჯვებულ პროექტებს იმ შემთხვევაში, თუ გამარჯვებულთან არ გაფორმდა საგრანტო ხელშეკრულება.

7. ექსპერტთა ვინაობა კონფიდენციალურია.

8. კონკურსის შედეგების გამოცხადების შემდეგ, პროექტის ძირითადი პერსონალის მოთხოვნის შემთხვევაში, ფონდი უზრუნველყოფს მათი პროექტის შესახებ დამოუკიდებელ ექსპერტთა მიერ გაკეთებული კომენტარების გაცნობას.

**მუხლი 8. საგრანტო ხელშეკრულება**

1. საგრანტო ხელშეკრულება რეგულირდება საქართველოს განათლებისა და მეცნიერების მინისტრის 2016 წლის 9 ივნისის N55/ნ ბრძანების 12-ე მუხლის შესაბამისად.

**მუხლი 9. ინტერესთა კონფლიქტი**

1. ინტერესთა კონფლიქტი რეგულირდება საქართველოს განათლებისა და მეცნიერების მინისტრის 2016 წლის 9 ივნისის N55/ნ ბრძანების 11-ე მუხლის შესაბამისად.

**მუხლი 10. პროექტის შესრულების მონიტორინგი**

1. პროექტის შესრულების მონიტორინგი რეგულირდება საქართველოს განათლებისა და მეცნიერების მინისტრის 2016 წლის 9 ივნისის N55/ნ ბრძანების 13-ე მუხლის შესაბამისად.

**მუხლი 11. პროექტის შეჩერება, შეწყვეტა და დასრულება**

1. პროექტის შეჩერება, შეწყვეტა და დასრულება რეგულირდება საქართველოს განათლებისა და მეცნიერების მინისტრის 2016 წლის 9 ივნისის N55/ნ ბრძანების მე-14 მუხლის შესაბამისად.